তারপর, তাদের মা বিয়ে করলো। এক কামরার ঘরে আরো একজনের নিঃশ্বাস যুক্ত হলো। পরিবারের আয় কিছুটা বাড়লেও এবার বড় এক সমস্যা দেখা দিলো। প্রথম রাত কোনভাবে পার হলো কিন্তু ভুল করেও নবদম্পতি কাছাকাছি হলো না। যদিও মেয়েরা ঘুমিয়ে ছিলো কিংবা ঘুমের ভান করে ছিলো, কিন্তু মা স্পষ্ট টের পেল কয়েক জোড়া চোখ তাদের মধ্যকার দূরত্ব মাপছ। পুরো অস্তিত্ব দিয়ে কিছু একটা বোঝার চেষ্টা চলছে এখানে। দাম্পত্য সম্পর্কের মানে বোঝার পক্ষে মেয়েরা যথেষ্ট বড় হয়েছে। হঠাৎ করেই পুরো ঘরটা যেন সংবেদনশীল কিছু একটাতে পরিণত হয়েছে। যেন রাতের অন্ধকারেও পুরো ঘর আলোকিত।